b"\n_START_ARTICLE_\nStar Wars: Knights of the Old Republic\n_START_SECTION_\nSpillets oppbygning\n_START_PARAGRAPH_\nKotOR bruker et Dungeons & Dragons-system, men kampene foreg\xc3\xa5r i sanntid, selv om spilleren kan pause dem n\xc3\xa5r som helst. Spilleren kan velge mellom \xc3\xa5 v\xc3\xa6re god eller ond, eller hva som helst midt i mellom. Et eget \xc2\xabmoralmeter\xc2\xbb viser hva slags karakter spilleren er, og det avhenger av b\xc3\xa5de sm\xc3\xa5 ordvalg i dialoger, og st\xc3\xb8rre valg man m\xc3\xa5 ta i l\xc3\xb8pet av spillet. Hvilke egenskaper spilleren kan tilegne seg avhenger ogs\xc3\xa5 av hvor ond eller god han/hun er._NEWLINE_I l\xc3\xb8pet av spillet vil spilleren st\xc3\xb8te p\xc3\xa5 mange andre figurer, som vil kunne bli med i spillerens gruppe. Spilleren kan imidlertid bare bevege seg rundt med to andre venner samtidig, og m\xc3\xa5 velge ut disse hver gang gruppen skal forlate romskipet, \xc2\xabEbon Hawk\xc2\xbb, ut p\xc3\xa5 en av de \xc3\xa5tte planetene man kan reise til.\n_START_SECTION_\nHandling\n_START_PARAGRAPH_\nKnights of the Old Republic finner sted 4000 \xc3\xa5r f\xc3\xb8r hendelsene i Star Wars-filmene. Darth Revan, og hans disippel Darth Malak har sendt en armada mot republikken. Mange jedier er drept, og andre har byttet til Malaks side._NEWLINE_Spilleren har et hukommelsestap, men f\xc3\xb8lgesvennen Carth Onasi forteller at de m\xc3\xa5 finne Jediridderen Bastila Shan. P\xc3\xa5 veien treffer de twi'leken Mission Vao og hennes wookie-venn Zaalbar. Med hjelp fra droiden T3-M4 klarer gruppen \xc3\xa5 redde Bastila og flykte i romskipet \xc2\xabEbon Hawk\xc2\xbb._NEWLINE_Den videre historien avsl\xc3\xb8rer at Bastila og Revan har et spesielt forhold. Revan ble skadet i et angrep p\xc3\xa5 republikken fordi Malak vendte seg mot ham, men Bastila valgte \xc3\xa5 redde ham._NEWLINE_P\xc3\xa5 leting etter Revan og Malak reiser gruppen til flere planeter, og m\xc3\xb8ter kriminelle som Davik Kang og dus\xc3\xb8rjeger Calo Nord, en rekke sither, Zaalbars bror Chuundar og til slutt Darth Malak selv.\n_START_SECTION_\nMottagelse\n_START_PARAGRAPH_\nKritikerne likte spillet. Metacritic har per 2018 94\xc2\xa0% p\xc3\xa5 Xbox-versjonen, 93\xc2\xa0% p\xc3\xa5 PC-versjonen og 88\xc2\xa0% p\xc3\xa5 iPad-versjonen fra 2013. Spillet vant flere priser, som \xc2\xabGame Developers Choice Awards\xc2\xbb \xc3\xa5rets spill, BAFTAs beste Xbox-spill og \xc2\xabInteractive Achievement Awards\xc2\xbb for beste videorollespill for PC og konsoll._NEWLINE_Spillet solgte sv\xc3\xa6rt bra, og innen august 2006 var det solgt 470 000 eksemplarer til PC i USA. Xbox-versjonen solgte enda bedre, og n\xc3\xa5dde 1.3 millioner innen juli 2006.\n_START_SECTION_\nFlere spill\n_START_PARAGRAPH_\nStar Wars: Knights of the Old Republic II: The Sith Lords ble utviklet av et annet selskap, Obsidian Entertainment, mens BioWare var opptatt med utviklingen av Jade Empire. KotOR II ble utgitt vinteren 2004._NEWLINE_Star Wars: The Old Republic, et MMMORPG, er n\xc3\xa5 under utvikling av BioWare. De jobber for en utgivelse mot v\xc3\xa5ren 2011. ToR vil foreg\xc3\xa5 et par hundre \xc3\xa5r etter KoTOR2 sluttet av."